Title: คำสั่งหัวหน้าคณะรักษาความสงบแห่งชาติ ที่ 43/2558 เรื่อง โอนสำนักงานนโยบายและบริหารจัดการน้ำและอุทกภัยแห่งชาติ สำนักงานปลัดสำนักนายกรัฐมนตรี ไปเป็นของสำนักงานเลขานุการคณะกรรมการทรัพยากรน้ำแห่งชาติ กรมทรัพยากรน้ำ

คำสั่งหัวหน้าคณะรักษาความสงบแห่งชาติ

คำสั่งหัวหน้าคณะรักษาความสงบแห่งชาติ
ที่ ๔๓/๒๕๕๘
เรื่อง
โอนสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัดสำนักนายกรัฐมนตรี
ไปเป็นของ
สำนักงานเลขานุการคณะกรรมการทรัพยากรน้ำแห่งชาติ
กรมทรัพยากรน้ำ

เนื่องจากกรมทรัพยากรน้ำ
กระทรวงทรัพยากรธรรมชาติและสิ่งแวดล้อม
เป็นหน่วยงานหลักที่มีภารกิจในการเสนอแนะจัดทำนโยบายและแผน
และมาตรการที่เกี่ยวข้องกับทรัพยากรน้ำ บริหารจัดการ พัฒนา อนุรักษ์ ฟื้นฟู
รวมทั้งควบคุม ดูแล กำกับ ประสาน ติดตาม ประเมินผล
และแก้ไขปัญหาเกี่ยวกับทรัพยากรน้ำ พัฒนาวิชาการ กำหนดมาตรฐาน
และถ่ายทอดเทคโนโลยีด้านทรัพยากรน้ำทั้งระดับภาพรวมและระดับลุ่มน้ำ
เพื่อการจัดการทรัพยากรน้ำที่เป็นเอกภาพและยั่งยืน
และขณะนี้ปัญหาในการบริหารจัดการน้ำเป็นปัญหาสำคัญของประเทศ
ที่ต้องเร่งดำเนินการแก้ไขปัญหาโดยเร็ว ดังนั้น จึงสมควรโอนสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัดสำนักนายกรัฐมนตรี
ไปรวมกับสำนักงานเลขานุการคณะกรรมการทรัพยากรน้ำแห่งชาติ
กรมทรัพยากรน้ำเพื่อให้กรมทรัพยากรน้ำเป็นหน่วยงานรับผิดชอบหลักเพื่อประโยชน์ในการแก้ไขปัญหาและบริหารจัดการน้ำโดยรวมของประเทศ

อาศัยอำนาจตามความในมาตรา ๔๔
ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ จึงมีคำสั่งดังต่อไปนี้

ข้อ ๑  ให้ยกเลิกความในข้อ ๑.๓ ของข้อ ๑
แห่งคำสั่งคณะรักษาความสงบแห่งชาติ ที่ ๘๕/๒๕๕๗ และให้ใช้ความต่อไปนี้แทน
๑.๓ ระเบียบสำนักนายกรัฐมนตรีว่าด้วยการบริหารจัดการน้ำและอุทกภัยแห่งชาติ
พ.ศ. ๒๕๕๕

ข้อ ๒  ให้โอนบรรดากิจการ อำนาจหน้าที่ ทรัพย์สิน
งบประมาณ สิทธิ หนี้ ภาระผูกพัน ข้าราชการ พนักงานราชการ ลูกจ้าง
และอัตรากำลังของสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัดสำนักนายกรัฐมนตรี
ไปเป็นของสำนักงานเลขานุการคณะกรรมการทรัพยากรน้ำแห่งชาติ กรมทรัพยากรน้ำ

ข้อ ๓  ให้โอนบรรดาอำนาจหน้าที่ที่เกี่ยวกับการปฏิบัติตามกฎหมาย
กฎ ระเบียบ ข้อบังคับ ประกาศ คำสั่ง หรือมติคณะรัฐมนตรี ที่เป็นของสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัดสำนักนายกรัฐมนตรี หรือเลขาธิการ สบอช. และข้าราชการ หรือพนักงานเจ้าหน้าที่ของสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัด สำนักนายกรัฐมนตรี ไปเป็นอำนาจหน้าที่ของสำนักงานเลขานุการคณะกรรมการทรัพยากรน้ำแห่งชาติ
กรมทรัพยากรน้ำ
และข้าราชการหรือพนักงานเจ้าหน้าที่ของสำนักงานเลขานุการคณะกรรมการทรัพยากรน้ำแห่งชาติ
กรมทรัพยากรน้ำ แล้วแต่กรณี
บรรดาบทบัญญัติแห่งกฎหมาย
กฎ ระเบียบ ข้อบังคับ ประกาศ คำสั่ง หรือมติของคณะรัฐมนตรีใด ที่อ้างถึงสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัด สำนักนายกรัฐมนตรี หรือเลขาธิการ สบอช.
และข้าราชการหรือพนักงานเจ้าหน้าที่ของสำนักงานนโยบายและบริหารจัดการน้ำและอุทกภัยแห่งชาติ
สำนักงานปลัดสำนักนายกรัฐมนตรี ให้ถือว่าอ้างถึงสำนักงานเลขานุการคณะกรรมการทรัพยากรน้ำแห่งชาติ
กรมทรัพยากรน้ำ

ข้อ ๔[๑]  คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

สั่ง ณ วันที่ ๒๕
พฤศจิกายน พุทธศักราช ๒๕๕๘
พลเอก ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/จัดทำ
๓๐ พฤศจิกายน
๒๕๕๘

วริญา/ตรวจ
๓๐ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๓๑๔ ง/หน้า ๑๙/๒๗ พฤศจิกายน ๒๕๕๘